Европэм и чемпион Джэду Iэниуар
Куржым и къалащхьэм щокIуэкI бэнэкIэ хуитымкIэ, алыдж-урым бэнэкIэмкIэ, цIыхубз бэнэкIэмкIэ Европэм и чемпионат. Гъатхэпэм и 21-м абы дыщэ медалыр къыщихьащ Джэду Iэниуар.
БэнэкIэ хуитымкIэ Урысей Федерацэм и щIыхьыр яхъумэну дзыхь зыхуащIа адыгэ щIалитIым языхэз Джэду Iэниуар япэу зэпеуэм хыхьащ. Килограмм 74-м нэс зи хьэлъагъхэм я зэхьэзэхуэм и пэщIэдзэ Iыхьэм абы хьэрхуэрэгъу къыщыхуэхъуа поляк Рогич Томаш плъапIэ къудей иритакъым икIи 2:0, 7:0-у хигъэщIащ. Хэгъэрейхэми къыпагъэува Хуцишвили Давиди зыкIи зыхуигъэхьэщIакъым. Абыи 1:0, 7:0-у текIуэри, финалым и Iыхьэ плIанэм кIуащ.
Къэралым и щIыхьыр утыкушхуэм щихъумэну япэу зыхуагъэфэща Джэду Iэниуар адэкIи къэзыгъэувыIэфа и хьэрхуэрэгъухэм къахэкIакъым. Ар къамыгъэувыIэфа къудейкъым, атIэ зы очко закъуи абы къыфIахьыфакъым. Апхуэдэу 1:0, 3:0-у Болгарием щыщ Базан Леонид ефIэкIри, адыгэ щIалэр финал ныкъуэм кIуащ.
Уи гугъэнт иджы Iэниуар нэхъ къагъэдзыхэну. АрщхьэкIэ, дэнэт?! Ермэлы Григорян Григор нэхъ бжыгъэшхуэжкIэ, 7:0, 6:0-у, хигъащIэри, финалым нэсащ.
Европэм и дыщэ медалым папщIэ Джэду Iэниуар еныкъуэкъун хуейт Инджылызым и къалащхьэм щекIуэкIа иужьрей Олимп Джэгухэм и саугъэт лъапIэхэм ящыщ зы зыIэрыхьа венгр (мэжэр) щIалэ Хатош Габор. Псалъэм къыдэкIуэу къыхэдгъэщынщи, Джэдур Лондон кIуэну нэхъ зыхуэфэщахэм ящыщ зыуэ щытащ, арщхьэкIэ Iуэхум нэфI-ней халъхьэри, нэгъабэ ирагъэкIуэтэкIащ.
Хатош Габоррэ Джэду Iэниуаррэ я зэпэщIэтыныгъэм Тбилиси щекIуэкI Европэм и чемпионатыр игъэдэхауэ пхужыIэнущ. ТIуми наIуэу къагъэлъагъуэрт дыщэ медалыр зэрахуэфащэр. АрщхьэкIэ нэхъ лъэщыр зэхэмыкIыу хъунутэкъым. ИкIи зэбэныну хухаха зэманыр зэрытемыгъэкIуауэ, 1:1-уэ, зэриухам къыхэкIыу, иужьу ехъулIэныгъэр 1:0-у зыIэрызыгъэхьа Джэду Iэниуар Европэм и чемпион хъуащ. Ар абы и лъагапIэщIэщ икIи адэкIи и насып гъащIэми спортми щытекIуэну дохъуэхъу.
— Сэ срогушхуэ Джэду Iэниуар Европэм и чемпионатым и дыщэ медалыр къызэрихьам, — жиIащ Урысей Федерацэм спорт бэнэкIэмкIэ и федерацэм и президент Мамиашвили Михаил. — Ар Iэзагъ ин зыбгъэдэлъ бэнакIуэщ. Iэниуар къэралым и командэ къыхэхам хэдгъэхьэну куэд щIауэ дыкIэлъоплъ икIи, апхуэдэ Iэмал щеттым, дыкъигъэпэжащ. Сэ къысхуэнэжыр абы сехъуэхъунырщ.
Дыгъуасэ зэхьэзэхуэм хыхьащ Европэм тIэунейрэ и чемпион Урыш Анзор. Шэч хэмылъу, абы дыщогугъ зэрихьэ цIэ лъапIэр ихъумэфыну. Урышыр Тбилиси зэрыщыбэнам теухуа тхыгъэм ди газетым и къыкIэлъыкIуэ къыдэкIыгъуэм фыкъыщеджэ.
Жыласэ Заурбэч.
